Document ID: 31997R2467

KOMISSION ASETUS (EY) N:o 2467/97,
annettu 11 päivänä joulukuuta 1997,
yhteisön omenan-, päärynän-, persikan- ja nektariinintuotannon tervehdyttämisestä annetun neuvoston asetuksen (EY) N:o 2200/97 soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön omenan-, päärynän-, persikan- ja nektariinintuotannon tervehdyttämisestä 30 päivänä lokakuuta 1997 annetun neuvoston asetuksen (EY) N:o 2200/97 (1) ja erityisesti sen 6 artiklan,
sekä katsoo, että
asetuksen (EY) N:o 2200/97 tavoitteiden saavuttamiseksi olisi tarkennettava kyseisessä asetuksessa säädetyn omena-, päärynä-, persikka- ja nektariinipuiden raivausta koskevan palkkion, jäljempänä `raivauspalkkio`, myöntämisedellytykset; tässä tarkoituksessa olisi määriteltävä ne viljelyalat ja hedelmäpuut, joita raivaustoimenpiteet voivat koskea, ja vahvistettava tämän raivauspalkkion taso,
tämän järjestelmän toimivuuden varmistamiseksi ja sen täytäntöönpanon tulosten arvioimiseksi jälkeenpäin on välttämätöntä tarkentaa raivauspalkkiota koskevassa hakemuksessa ilmoitettavat tiedot ja tarkastaa kyseisten tietojen oikeellisuus; olisi määritettävä hakijan sitoumukset, jotka koskevat omena-, päärynä-, persikka- ja nektariinipuiden istutusta tilalla raivauksen jälkeen; on tarkennettava tiedot, jotka jäsenvaltioiden on toimitettava komissiolle raivauksen jälkeen; kyseiset tiedot on eriteltävä lajikkeittain ja niiden tuotantoalueiden mukaan, jotka on esitetty standardikoodista ja -säännöistä, jotka koskevat tiettyjen hedelmälajien viljelmiä koskevien tietojen keruun tulosten siirtoa koneellisesti luettavaan muotoon, sekä tuotantoalueiden rajoista näitä tietojen keruita varten 22 päivänä joulukuuta 1976 tehdyn komission päätöksen 77/144/ETY (2), sellaisena kuin se on viimeksi muutettuna päätöksellä 96/689/EY (3), liitteissä II ja III,
asetuksen (EY) N:o 2200/97 1 artiklan 2 kohdan mukaisesti olisi määritettävä edellytykset, joilla komissio voi muuttaa kyseisessä artiklassa mainittua jäsenvaltioiden suorittamaa jakoa, sekä edellytykset, joilla jäsenvaltiot määrittävät raivaustukikelpoiset pinta-alat,
raivattujen puiden uudelleenistutuksen välttämiseksi olisi säädettävä velvollisuudesta tehdä puut tähän käyttöön kelpaamattomiksi,
ennen raivauspalkkion maksamista olisi varmistettava, että raivaus on todella tapahtunut,
olisi vahvistettava kaikki tarvittavat säännökset sen takaamiseksi, että raivauspalkkion saaja noudattaa sitoumuksia, sekä asetettavat seuraamukset, jos kyseisiä sitoumuksia ei noudateta,
raivauspalkkiota koskevan oikeuden aiheuttavan tapahtuman ajankohdaksi olisi vahvistettava sen markkinointivuoden 1 päivä tammikuuta, jonka aikana palkkiota haetaan komission asetuksen (ETY) N:o 1068/93 (4), sellaisena kuin se on viimeksi muutettuna asetuksella (EY) N:o 1482/96 (5), 11 artiklan 2 kohdan mukaisesti, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (EY) N:o 2200/97 mukaisesti pidetään omena-, päärynä-, persikka- ja nektariinipuina ainoastaan terveitä puita, jotka kykenevät tuottamaan tavanomaisen omena-, päärynä-, persikka- ja nektariinisadon, ei kuitenkaan omenasiiderin valmistusta varten viljeltyjä omenapuita eikä päärynäsiiderin valmistusta varten viljeltyjä päärynäpuita.
2. Raivaustoimenpiteet on suoritettava kokonaisille lohkoille ja tarvittaessa asetuksen (EY) N:o 2200/97 2 artiklan 1 kohdan a alakohdassa säädetyn edellytyksen täyttämiseksi yhden lohkon yhtenäiselle osalle.
2 artikla
1. Raivauspalkkioksi vahvistetaan kullekin 1 artiklan 1 kohdassa tarkoitetulle tuotteelle 5 000 ecua hehtaaria kohden, jos kyseistä tuotetta tuottava hedelmätarha raivataan kokonaan, ja muissa tapauksissa 4 000 ecua hehtaaria kohden.
2. Edellä 1 kohtaa sovelletaan hedelmätarhaan, jota hakija viljelee 30 päivänä lokakuuta 1997.
3 artikla
1. Raivauspalkkiota koskeva hakemus on jätettävä jäsenvaltioiden toimivaltaisille viranomaisille ennen raivaustoimenpiteiden aloittamista ja viimeistään 15 päivänä helmikuuta 1998. Jäsenvaltiot voivat vahvistaa hakemusten jättämisen viimeisen määräpäivän edellä mainittua päivämäärää aikaisemmaksi. Hakemuksessa on oltava vähintään seuraavat tiedot:
a) hakijan nimi ja osoite;
b) kyseisen viljelmän osoite ja mahdollinen nimi;
c) kunkin sellaisen lohkon osoite, jolle on istutettu omena-, päärynä-, persikka-, ja/tai nektariinipuita, kyseisten puulajien kokonaisviljelyala lajeittain eriteltynä, sekä kyseisten lohkojen ja viljelyalojen tunnistamista ja paikallistamista varten tarvittavat hallinnolliset tiedot, maarekisteritiedot ja/tai graafisesti esitetyt tiedot;
d) kunkin sellaisen lohkon osalta, jolla suoritetaan raivausta ja jolle on haettu raivauspalkkiota, 1 artiklan 1 kohdassa tarkoitettu puiden kokonaismäärä eriteltynä lajeittain ja istutettujen viljelyalojen eritelmä lajikkeittain;
e) tarvittavat hallinnolliset tiedot, maarekisteritiedot ja/tai graafisesti esitetyt tiedot niiden lohkojen tunnistamiseksi ja paikallistamiseksi, joilla on omenapuiden osalta suoritettu neuvoston asetuksen (ETY) N:o 1200/90 (6) sekä persikka- ja nektariinipuiden osalta neuvoston asetuksen (EY) N:o 2505/95 (7) mukaisia raivaustoimenpiteitä.
2. Hakemukseen on liitettävä
a) hakijan kirjallinen suostumus olla viidentoista vuoden ajan toisaalta istuttamatta ainoatakaan omena-, päärynä-, persikka- ja/tai nektariinipuuta, lukuun ottamatta omenasiiderin valmistusta varten viljeltyjä omenapuita ja päärynäsiiderin valmistusta varten viljeltyjä päärynäpuita, niille viljelmänsä aloille, joilla raivaustoimenpiteet suoritetaan, ja toisaalta laajentamatta viljelmällään olevia muita muiden omenapuiden kuin omenasiiderin valmistusta varten viljeltyjen omenapuiden sekä muiden päärynäpuiden kuin päärynäsiiderin valmistusta varten viljeltyjen päärynäpuiden, persikka- ja/tai nektariinipuiden viljelyaloja sekä
b) niiden lohkojen, joilla omena-, päärynä-, persikka- ja/tai nektariinipuita viljellään, omistajan tai omistajien kansallisessa lainsäädännössä säädetyin edellytyksin antama kirjallinen suostumus raivaustoimenpiteisiin. Tämä omistajan tai omistajien antama suostumus on kyseisen henkilön tai henkilöiden sitoumus siirtää a alakohdassa esitetyt velvoitteensa kenelle tahansa uudelle viljelijälle, jolle kyseiset lohkot myydään, vuokrataan tai millä muulla tavalla tahansa luovutetaan kyseisessä a alakohdassa tarkoitetun ajanjakson aikana.
4 artikla
1. Saatuaan raivauspalkkiota koskevan hakemuksen toimivaltaisen viranomaisen on tarkastettava paikan päällä hakemukseen sisältyvät tiedot. Sen on kirjattava 3 artiklassa säädetty sitoumus. Tarvittaessa sen on todettava, että hakemus on asetuksen (EY) N:o 2200/97 ja tämän asetuksen säännösten mukainen sekä niiden säännösten mukainen, jotka asianomainen jäsenvaltio on antanut asetuksen (EY) N:o 2200/97 1 artiklan 3 kohdan ja 4 artiklan mukaisesti.
2. Jäsenvaltioiden on toimitettava komissiolle selvitys 1 kohdan mukaisiksi tunnistetuista hakemuksista viimeistään 31 päivänä maaliskuuta 1998. Kyseiseen selvitykseen on sisällyttävä niiden viljelyalojen, joille raivauspalkkiota haetaan, kokonaispinta-ala lajeittain eriteltynä.
3. Komissio muuttaa tarvittaessa kyseisen asetuksen 1 artiklan 2 kohdan ensimmäisessä alakohdassa säädettyä jakoa 2 kohdassa tarkoitettujen selvitysten perusteella ja asetuksen (EY) N:o 2200/97 1 artiklan 2 kohdan toisessa alakohdassa tarkoitettujen edellytysten mukaisesti.
5 artikla
1. Jos toimivaltainen viranomainen toteaa, että kaikissa 4 artiklan 1 kohdan mukaisiksi tunnistetuissa hakemuksissa oleva yhteispinta-ala on tietyn tuoteryhmän osalta pienempi tai yhtä suuri kuin asetuksen (EY) N:o 2200/97 1 artiklan 2 kohdassa säädetty pinta-ala, hakemusten hyväksymisestä on ilmoitettava hakijoille viivytyksettä.
2. Jos toimivaltainen viranomainen toteaa, että kaikissa 4 artiklan 1 kohdan mukaisiksi tunnistetuissa hakemuksissa oleva yhteispinta-ala on tietyn tuoteryhmän osalta suurempi kuin asetuksen (EY) N:o 2200/97 1 artiklan 2 kohdassa säädetty pinta-ala, joka tarvittaessa muutetaan tämän asetuksen 4 artiklan 3 kohdan mukaisesti, jäsenvaltion on yhdessä tai useammassa päätöksessä määritettävä asetuksen (EY) N:o 2200/97 1 artiklan 3 kohdan mukaisesti määrittelemiensä kriteerien perusteella pinta-alat, joille raivauspalkkiota voidaan myöntää. Jäsenvaltion on ilmoitettava kyseiset pinta-alat hakijoille viivytyksettä.
6 artikla
1. Raivaustoimenpiteet on toteutettava 5 artiklassa säädettyä ilmoitusta seuraavien kahden kuukauden kuluessa ja viimeistään 30 päivänä kesäkuuta 1998.
2. Raivatut puut on tehtävä uudelleenistutukseen kelpaamattomiksi.
3. Asianomaisen on ilmoitettava toimivaltaiselle viranomaiselle kirjallisesti raivauksen suunniteltu päivämäärä. Viranomaisen on todettava tarkastamalla viimeistään kolmen kuukauden kuluttua mainitusta päivästä paikan päällä jokainen kyseinen lohko, että raivaus on tehty tämän asetuksen säännösten mukaisesti, sekä todistettava raivauksen ajankohta.
4. Raivauspalkkio maksetaan viimeistään neljän kuukauden kuluttua 3 kohdassa säädetystä toteamisesta.
7 artikla
1. Jäsenvaltioiden on valvottava 3 artiklan 2 kohdassa säädetyn sitoumuksen noudattamista tekemällä säännöllisin väliajoin tarkastuksia viljelmillä siten, että jokainen tila tarkastetaan vähintään kerran viidessä vuodessa.
2. Jäsenvaltioiden on ilmoitettava komissiolle 1 kohdassa tarkoitettujen tarkastusten tuloksista.
3. Jos jäsenvaltiot toteavat, että 3 artiklan 2 kohdassa säädettyä sitoumusta ei ole noudatettu
- niiden on perittävä takaisin suoritettu raivauspalkkio, johon on lisätty palkkion maksamisen ja edunsaajan suorittaman takaisinmaksun väliseltä ajalta laskettu korko, ja
- niiden on määrättävä säännösten rikkoja maksamaan suoritetun raivauspalkkion suuruinen summa.
Ensimmäisessä alakohdassa tarkoitettu korko on Euroopan yhteisöjen virallisen lehden C-sarjassa julkaistu Euroopan rahapoliittisen instituutin ecuina toteuttamissaan toimissa soveltama korko, joka on voimassa perusteettoman maksun suorittamisajankohtana ja jota korotetaan kolmella prosenttiyksiköllä.
4. Takaisin perityt määrät ja korot maksetaan toimivaltaiselle maksajana toimivalle elimelle ja vähennetään Euroopan maatalouden ohjaus- ja tukirahastosta rahoitettavista menoista.
8 artikla
1. Jäsenvaltioiden on ilmoitettava komissiolle viimeistään 30 päivänä marraskuuta 1998
a) raivauspalkkiota koskevia hakemuksia vastaavat viljelyalat
b) 5 artiklan mukaisesti hyväksyttyjä raivauspalkkiohakemuksia vastaavat viljelyalat, ja
c) tosiasiallisesti raivatut viljelyalat, joista on maksettu raivauspalkkiota eriteltyinä lajeittain, lajikkeittain ja tuotantoalueittain.
2. Lisäksi niiden on ilmoitettava viimeistään 30 päivänä marraskuuta 1998 kaikkien niiden tuotantoalueiden osalta, joilla on myönnetty raivauspalkkio:
a) arvio viljelyalasta, jolle on istutettu omena-, päärynä-, persikka- ja/tai nektariinipuita ennen raivaustoimenpiteitä,
b) tuotanto ja markkinoilta vedetyt tuotteet viiden viimeisen markkinointivuoden ajalta, ja
c) keskisato tai tuotanto viiden viimeisen markkinointivuoden ajalta kaikkien tosiasiallisesti raivattujen viljelyalojen, joille on myönnetty raivauspalkkio, osalta
eriteltynä lajeittain.
3. Edellä 1 ja 2 kohdan soveltamiseksi tarkoitetaan:
a) lajikkeilla ja tuotantoalueilla päätöksen 77/144/ETY liitteissä II ja III esitettyjä lajikkeita ja tuotantoalueita.
b) `viidellä viimeisellä markkinointivuodella` omenoiden ja päärynöiden osalta markkinointivuosia 1992/1993-1996/1997 sekä persikoiden ja nektariinien osalta markkinointivuosia 1993-1997.
9 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä joulukuuta 1997.

Labels: 7
17
6